Suid-Afrika se resessie iets van die verledeFoto ter illustrasie: Pixabay Suid-Afrika se ekonomie het in die derde kwartaal met 2,2% gegroei ná ŉ hersiene inkrimping van 0,4% in die tweede kwartaal, wat beteken die land is amptelik uit die tegniese resessie. Die derde kwartaal se groei is veral aangespoor deur die vervaardigingsbedryf, vervoersektor en bankwese, sê Statistieke Suid-Afrika. Die vervaardigingsbedryf het met 7,5% gegroei. Van die grootste bydraers tot dié groei was yster en staal, metaalprodukte en masjinerie, chemiese produkte, onderdele en ander vervoertoerusting. Finansies, eiendom en sakedienste het met 2,3% gegroei. Daar was verhoogde ekonomiese aktiwiteite in onder meer die versekeringsbedryf en in die eiendomsmark. Die mynwese het egter met 8,8% gekrimp en die derde kwartaal se BBP 0,7 persentasiepunte gekos, terwyl die boubedryf, elektrisiteit, gas en water ook gekrimp het. Huishoudelike verbruik het met 1,6% toegeneem en 1 persentasiepunt tot die algehele groei bygedra. Afrika se mees geïndustrialiseerde ekonomie sukkel reeds ŉ dekade lank om betekenisvol te groei. Dit bemoeilik pogings om werkloosheid, wat op 27% van die arbeidsmag staan, hok te slaan.